b'\n_START_ARTICLE_\nBremnes fort\n_START_PARAGRAPH_\nBremnes fort var et tysk og senere norsk kystfort i Bod\xc3\xb8 kommune i Nordland, og var en av brikkene i den tyske Atlanterhavsvollen under andre verdenskrig. Fortet ble bygget av krigsfanger og ble anlagt fra h\xc3\xb8sten 1940 til det ble rapportert stridsklart Oktober 1940. Bremnes fort l\xc3\xa5 under \xc2\xabArtilleriegruppe 510 Bod\xc3\xb8\xc2\xbb som i l\xc3\xb8pet av krigen besto av ni kystfort. Dette var b\xc3\xa5de h\xc3\xa6r og marinebatterier. Bremnes var et marinebatteri og hadde tysk benevnelse \xc2\xabMAB 5./510 Br\xc3\xb6msneset\xc2\xbb.\n_START_SECTION_\nHistorie\n_START_PARAGRAPH_\nTyskerne startet byggingen av Bremnes h\xc3\xb8sten 1940. I oktober 1940 ble det rapportert at Bremnes fort var stridsklart. Det vil si at hovedskytset var klart til bruk, bygging av stillinger og festningsverk fortsatte sin gang. Av kanoner ble Bremnes oppsatt med 4 stk. 15cm Uto C16 L/45 kanoner med en skuddvidde p\xc3\xa5 16000 meter. Dette var opprinnelig tyske ub\xc3\xa5tkanoner fra f\xc3\xb8rste verdenskrig. Kanonene er i dag fjernet, men alle stillingene st\xc3\xa5r igjen.\n_START_SECTION_\nDet norske landssvikoppgj\xc3\xb8ret\n_START_PARAGRAPH_\nJohnny Alf Larsen fra Svolv\xc3\xa6r var den eneste fra Nord-Norge som ble d\xc3\xb8mt til d\xc3\xb8den under det norske landssvikoppgj\xc3\xb8ret etter andre verdenskrig. Han var 24 \xc3\xa5r gammel da han ble skutt p\xc3\xa5 Bremnes fort utenfor Bod\xc3\xb8 29. mai 1947, etter \xc3\xa5 ha blitt kjent skyldig blant annet for mishandling av s\xc3\xa6rlig ondsinnet karakter._NEWLINE_Klokken ett om natta \xe2\x80\x93 i midnattssol, etter to \xc3\xa5rs soning i fengsel, ble han bundet til en p\xc3\xa5le foran eksekusjonspelotongen p\xc3\xa5 Bremnes Fort. Han ble velsignet av fengselspresten, s\xc3\xa5 falt skuddene.\n_START_SECTION_\nEtterkrigstid\n_START_PARAGRAPH_\nEtter krigen ble Bremnes fort brukt av det norske kystforsvaret. Det ble lagt mange planer for utbygging, men lite ble gjort i praksis. Bremnes var et mobiliseringsfort frem til i 1994 da det ble nedlagt.\n_START_SECTION_\nN\xc3\xa5tid\n_START_PARAGRAPH_\nFjellanlegget blir i dag leid ut som selskapslokale. Bod\xc3\xb8 krigshistoriske museum driver idag vedlikehold av anlegget, og holder omvisninger for interesserte.'